**Informatīvais ziņojums “Par “Expo Milano 2015” projekta izbeigšanas statusu”**

Informatīvais ziņojums sagatavots, lai Ministru kabinetu informētu par aktuālo situāciju par “Expo Milano 2015” projekta izbeigšanu.

Informatīvais ziņojums sagatavots saskaņā ar Ministru kabineta 2015.gada 27.janvāra sēdes protokollēmuma Nr.5 73.§. 4.punktu, kurš uzdod Ekonomikas ministrijai:

1. piesaistot neatkarīgu ekspertu, izvērtēt un iespēju robežās samazināt komandītsabiedrībai "Expo 2015" izmaksājamās summas par projekta ietvaros iesāktajiem darbiem, kuras nav pamatotas vai tieši attiecināmas uz projektu;
2. sagatavot pārskatu par „Expo Milano 2015” projektam piešķirto valsts budžeta līdzekļu izlietojumu.

Informatīvajā ziņojumā ir sniegta informācija saskaņā ar iepriekš minētā protokollēmuma 5.punktu, kurš uzdod Ekonomikas ministrijai kopīgi ar Kultūras ministriju apzināt „Expo Milano 2015” projekta ietvaros jaunradītos darbus, to statusu un iespējas šos darbus izmantot citām vajadzībām.

Saskaņā ar Ministru kabineta 2015.gada 27.janvāra sēdes protokollēmuma Nr.5 73.§. 7.punktu tiek sniegta informācija par veiktās dienesta pārbaudes rezultātiem Ekonomikas ministrijā.

# 1. „Expo Milano 2015” projektam piešķirto valsts budžeta līdzekļu izlietojums

Ar Ministru kabineta 2012.gada 26.jūnija sēdes protokollēmuma Nr.36 37.§ 2.punktu Ekonomikas ministrija tika noteikta par atbildīgo institūciju Latvijas dalības "Expo Milano 2015" Milānā, Itālijā, organizēšanā. Ņemot vērā iepriekš minēto, Ekonomikas ministrijai tika paredzēts finansējums Latvijas dalības nodrošināšanai "Expo Milano 2015" izstādē Milānā, Itālijā šādā apmērā:

1. Saskaņā ar Ministru kabineta 2012.gada 26.jūnija sēdes protokollēmuma Nr.36 37.§ 5.un 6.punktu:
   1. 2013.gadam - 284 574 EUR apmērā;
   2. 2014.gadam - 2 575 398 EUR apmērā;
   3. 2015.gadam - 2 865 095 EUR apmērā.

Vienlaikus tika pieņemts lēmums jautājumu par papildu finansējuma piešķiršanu 2014. un 2015.gadam skatīt kārtējā gada valsts budžeta sagatavošanas procesā, atbilstoši Ekonomikas ministrijas precizētajiem aprēķiniem.

2. Saskaņā ar Ministru kabineta 2013.gada 19.marta sēdes protokola Nr.15 40.§. 2.punktu projekta realizācijai no 2014. līdz 2016.gadam tika precizēts paredzētais finansējums no valsts budžeta:

* 1. 2014.gadam - 1 333 231 EUR apmērā;
  2. 2015.gadam - 3 941 355 EUR apmērā;
  3. 2016.gadam - 165 907 EUR apmērā.

Kopējais „Expo Milano 2015” projekta realizēšanai piešķirtais finansējums no 2013. līdz 2016.gadam ir **5 725 067** EUR[[1]](#footnote-1), kas paredzēts paviljona projektēšanai, būvniecībai un iekārtošanai (mēbelējums, apsaimniekošana u.c.), ekspozīcijas sagatavošanai, mārketingam un komunikācijai, paviljona nojaukšanai, projekta vadībai un citiem administratīvajiem izdevumiem, kas saistīti ar Latvijas dalības izstādē nodrošināšanu.

## 

## 1.1. Uzņemtās saistības ar Komandītsabiedrību „Expo 2015”

Ekonomikas ministrija, lai nodrošinātu Latvijas dalību starptautiskajā izstādē „Expo Milano 2015”, 2013.gada 28.jūnijā izsludināja iepirkumu (metu konkurss un sarunu procedūra) „Ekspozīcijas saturiskā redzējuma un arhitektoniski telpiskās vīzijas izstrāde Latvijas ekspozīcijai izstādē „Expo Milano 2015” un idejiskās ieceres realizēšanas nodrošināšana (ekspozīcijas producēšana)”. Izsludinātā metu konkursa un sarunu procedūras rezultātā 2013.gada 19.decembrī Ekonomikas ministrija noslēdza divus pakalpojumu līgumus ar Komandītsabiedrību „Expo 2015” (turpmāk tekstā – KS „Expo 2015”):

1) līgums Nr. EM 2013/57 A - par objekta „Latvijas ekspozīcija izstādē „Expo Milano 2015”, Milānā, Itālijā” tehniskā projekta izstrādi un saskaņošanu, autoruzraudzību un konsultāciju sniegšanu (turpmāk – projektēšanas līgums) – par līgumcenu 226 663,48 EUR (bez PVN)[[2]](#footnote-2).

2) līgums Nr. EM 2013/57 B - par Latvijas ekspozīcijas izstādē „Expo Milano 2015”, Milānā, Itālijā ekspozīcijas idejiskās ieceres - saturiskā redzējuma māksliniecisko un organizatorisko realizēšanu, kā arī uzraudzību (turpmāk – producēšanas līgums) – par līgumcenu 2 541 249,05 EUR (bez PVN).

Saskaņā ar Ministru kabineta 2015.gada 27.janvāra sēdes protokollēmuma Nr.5 73.§ 2.un 3.punktu, Ekonomikas ministrija 2015.gada 9.februārī informēja KS „Expo 2015” par projektēšanas un producēšanas līgumu izbeigšanu 30 dienu laikā no attiecīgā paziņojuma nosūtīšanas dienas, t.i. ar 2015.gada 11.martu ir izbeigti abi iepriekš minētie līgumi.

Ekonomikas ministrija konstatēja šādus veiktus izdevumus iepriekšminēto līgumu ietvaros:

1. uz projektēšanas līguma izbeigšanas brīdi saskaņā ar abpusēji parakstītiem nodošanas un pieņemšanas aktiem un rēķiniem KS „Expo 2015” par paviljona tehniskā projekta 1.versijas un 2.versijas izstrādi un saskaņošanu ar starptautiskās izstādes „Expo Milano 2015” organizatoru ir veikta līgumcenas samaksa 179 281,93 EUR apmērā;
2. uz producēšanas līguma izbeigšanas brīdi saskaņā ar abpusēji parakstītiem nodošanas un pieņemšanas aktiem un piestādītiem rēķiniem KS „Expo 2015” par pakalpojumu sniegšanu producēšanas līguma 1.posmā (sagatavošanās darbi pirms starptautiskās izstādes „Expo Milano 2015” sākuma) ir veikta līgumcenas samaksa 857 676,28 EUR (t.sk. PVN) apmērā.

Lai izvērtētu KS „Expo 2015” izmaksājamās summas par projektā uzsāktajiem darbiem, Ekonomikas ministrija 2015.gada 30.janvārī KS „Expo 2015” lūdza sagatavot un iesniegt nodošanas un pieņemšanas aktu projektus par sniegtajiem un pabeigtajiem pakalpojumiem, kā arī sagatavot informāciju par iesāktajiem, bet nepabeigtajiem pakalpojumiem, pakalpojumu izmaksām, pievienojot izdevumus apliecinošus dokumentus.

KS „Expo 2015” 2015.gada 4.februārī iesniedza Ekonomikas ministrijai nodošanas un pieņemšanas aktu projektus. Aprēķinātās papildus izmaksas līgumu izbeigšanas rezultātā KS „Expo 2015” skatījumā ir 185 982,39 EUR (bez PVN). KS „Expo 2015” nav iesniegusi izdevumus apliecinošos dokumentus, kas būtu nepieciešami, lai izvērtētu pakalpojumu izmaksu pamatotību, tāpat netika iesniegti papildus dokumenti vai materiāli, kuri apliecinātu faktisku darbu veikšanu visā līgumu darbības periodā.

Ekonomikas ministrija ir informējusi KS „Expo 2015” par to, ka nepiekrīt 2015.gada 4.februāra vēstulē minēto pakalpojumu apjomam un kvalitātei.

Lai tiktu ievērota pielīgtā kārtība, Ekonomikas ministrija 2015.gada 10.martā KS „Expo 2015” lūdza sagatavot atsevišķu nodošanas un pieņemšanas aktu par pilnu līgumu darbības periodu, aktam pievienojot dokumentus, kuri apliecina visu faktiski veikto pakalpojumu sniegšanu.

KS „Expo 2015” 2015.gada 9.aprīlī iesniedza atsevišķus nodošanas-pieņemšanas aktus, atkārtoti nepievienojot materiālus, kuri ļauj pārliecināties par visu KS „Expo 2015” skatījumā veikto pakalpojumu faktisku sniegšanu, tādēļ šādi nodošanas un pieņemšanas akti no Ekonomikas ministrijas puses nav akceptēti.

**1.2. Ekonomikas ministrijas iniciētā inventarizācija un tālāka rīcība**

Saskaņā ar Ministru kabineta 2015.gada 27.janvāra sēdes protokollēmuma Nr.5 73.§. 5.punktu, Ekonomikas ministrija kopā ar Kultūras ministriju 2015.gada 7.aprīlī ir izveidojusi inventarizācijas komisiju (turpmāk – Inventarizācijas komisija), kuras viens no uzdevumiem bija noskaidrot, vai Ekonomikas ministrijas rīcībā ir nodotas materiālās un nemateriālās vērtības un vai tās ir uzskatāmas par pabeigtiem darbiem līgumu izpratnē. Vienlaikus tika vērtēta iespēja izmantot šīs materiālās un nemateriālās vērtības, ja tādas ir radītas.

Ekonomikas ministrijas inventarizācijas komisija secinājusi, ka kopumā vairāk nekā 91% no veiktajiem maksājumiem (777 685,51 EUR no 851 866,62 EUR) ir uzskatāmi par nepamatoti veiktiem, ņemot vērā nodevumu neesamību vai to kvalitāti, kā arī izmaksu pamatojošo dokumentu (piemēram, līgumu ar trešajām personām) trūkumu.

Ņemot vērā, ka KS “Expo 2015” nebija izpildījusi Projektēšanas līguma saistības, Ekonomikas ministrija 2015.gada 30.martā veica 2013.gada 20.decembra beznosacījumu un neatsaucama galvojuma Nr.G13‑2201 samaksas pieprasījumu, lūdzot AS „SEB banka” veikt galvojumā noteiktā 27 426,28 EUR līguma izpildes nodrošinājuma maksājumu Ekonomikas ministrijas kontā. Atbilstoši veiktajam pieprasījumam 2015.gada 17.aprīlī Ekonomikas ministrija saņēma pieprasīto galvojuma summu.

Savukārt 2015.gada 1.jūlijā Ekonomikas ministrija veica 2013.gada 19.decembra beznosacījuma un neatsaucama galvojuma Nr.G13-2200 samaksas pieprasījumu, lūdzot AS “SEB banka” veikt galvojumā noteiktā 307 491,14 EUR līguma izpildes nodrošinājuma maksājumu Ekonomikas ministrijas kontā. 2015.gada 13.jūlijā AS “SEB banka” ir veikusi maksājumu Ekonomikas ministrijas kontā 307 491,14 EUR apmērā.

Līdz ar to kopējais atgūtais līdzekļu apjoms uz šā ziņojuma sagatavošanas brīdi ir 334 917,42 EUR.

KS “Expo 2015” 2015.gada 28.aprīlī Rīgas pilsētas Vidzemes priekšpilsētas tiesā iesniedza prasības pieteikumu par zaudējumu 43 991,79 EUR apmērā un likumisko procentu 342,92 EUR apmērā piedziņu saistībā ar projektēšanas līguma izpildi un galvojuma Nr.G13-2201 pieprasījumu. 2015.gada 15.jūnijā Ekonomikas ministrija Rīgas pilsētas Vidzemes priekšpilsētas tiesai sniedza paskaidrojumu, kurā norāda, ka KS “Expo 2015” prasību pilnībā neatzīst. Pirmā tiesas sēde paredzēta 2016.gada 12.aprīlī. Līdz ar to Ekonomikas ministrija turpina iesāktā uzdevuma izpildi, veicot darbības, lai samazinātu KS „Expo 2015” izmaksājamās summas tiesvedības ceļā.

## 1.3. Uzņemtās saistības ar starptautiskās izstādes „Expo Milano 2015” organizatoru

2014.gada 30.jūlijā starp Latvijas Republiku un „Expo 2015 S.p.A.” tika parakstīts Latvijas paviljona pamatu izbūves līgums. Saskaņā ar pamatu izbūves līguma nosacījumiem par Latvijas paviljona pamatu izbūvi Organizatoram ir veikta samaksa 172 512,86 EUR apmērā.

Pēc Ministru kabineta lēmuma par dalības starptautiskajā izstādē pārtraukšanu, Ekonomikas ministrija 2015.gada 3.februārī informēja starptautiskās izstādes „Expo Milano 2015” organizatoru (turpmāk tekstā – Organizators) par dalības pārtraukšanu, vienlaikus uzsākot sarunas par procedūrām un maksājumiem sakarā ar Latvijas dalības pārtraukšanu.

Savā 2015.gada 25.marta atbildes vēstulē Organizators atgādināja, ka atbilstoši Dalības līguma 6.pantam dalībvalstij būvniecībai piešķirtais zemes gabals jāatbrīvo un jānodod Organizatoram iepriekšējā stāvoklī ne vēlāk kā līdz 2016.gada maijam (demontēšanas darbi tiks uzsākti tikai pēc izstādes beigām, t.i., 2015.gada 31.oktobra, un to izmaksas jāsedz Ekonomikas ministrijai). Attiecībā uz šiem izdevumiem Organizators informēja, ka tiek veikti demontēšanas darbu izmaksu aprēķini. Ņemot vērā, ka šajā laika periodā Organizators vēl nebija sniedzis informāciju par pamatu demontēšanas darbu izmaksām, Ekonomikas ministrija 2015.gada 29.aprīlī atkārtoti lūdza sniegt nepieciešamo informāciju, norādot vismaz aptuvenās pamatu demontāžas un teritorijas sakopšanas izmaksas, tomēr līdz 2015.gada 24.jūlijam atbilde no Organizatora nav saņemta.

Latvijas saistības ar Organizatoru būvniecībai piešķirtā zemas gabala atgriešanā sākotnējā stāvoklī var ietekmēt arī fakts, ka uz Latvijas paviljona būvniecībai piešķirtā zemes gabala tika izveidots Itālijas zīmola *“Baci”* veikals. Līdz 2015.gada 24.jūlijam Organizators nav atbildējis uz Ekonomikas ministrijas vēstuli, kurā tā lūdz skaidrot iepriekš minētā apstākļa ietekmi uz saistībām starp Latviju un Organizatoru. Ekonomikas ministrija savā vēstulē ir norādījusi, ka, ņemot vērā izbūvētu pamatu lietderīgu izmantošanu, kas nav saistīta ar Ekonomikas ministriju, demontāžas izdevumi nebūtu pilnībā vai daļēji attiecināmi uz Ekonomikas ministriju.

**1.4. Kopsavilkums par piešķirto valsts budžeta līdzekļu izlietojumu**

Ņemot vērā iepriekš minēto, kopā laika posmā no 2013. līdz 2016.gadam Latvijas dalībai starptautiskajā izstādē „Expo Milano 2015” no valsts budžeta tika piešķirti 5 725 067 EUR no kuriem laika posmā no 2013.gada līdz 2015.gada 15.jūlijam tika izlietoti 1 332 677 EUR.

Par laika posmu no 2012.gada līdz 2015.gada 15.jūlijam Ekonomikas ministrijas budžeta programmas 28.00.00 “Ārējās ekonomiskās politikas ieviešana” "Expo Milano 2015" projektam valsts budžeta līdzekļu kopējais izlietojums ir 1 354 248 EUR, t.sk., 1 332 677 EUR 2013.-2015.gada periodā.

Ministrijas budžeta programmā 28.00.00 “Ārējās ekonomiskās politikas ieviešana” "Expo Milano 2015" projektam piešķirtajos valsts budžeta līdzekļos 2015.gadam uz 15.jūliju atlikums ir 3 891 606 EUR. Atbilstoši Ministru kabineta 2015.gada 10.marta sēdes protokola Nr.14 42.§ 4.punktam un Likuma par budžetu un finanšu vadību 9.pantam, Ekonomikas ministrija iesniedza pieprasījumu Finanšu ministrijai par apropriācijas samazinājumu 1 500 000 euro apmērā budžeta programmā 28.00.00 "Ārējās ekonomiskās politikas ieviešana" projektam "Expo Milano 2015", apropriācijas pārdalot uz atsevišķu budžeta programmu 98.00.00 "Finanšu nodrošinājuma rezerve".

Ņemot vērā 2015.gada 7.jūlija Ministru kabineta sēdes protokola Nr.32 24.§ paredzēto apropriācijas pārdali 1,34 milj. EUR apmērā no Ekonomikas ministrijas budžeta programmas 28.00.00 "Ārējās ekonomiskās politikas ieviešana" projekta "Expo Milano 2015" uz Izglītības un zinātnes ministrijas budžeta programmu 16.00.00 "Eiropas Savienības lietas un starptautiskā sadarbība"", atlikums paredzams 1 213 593 EUR.

1.tabula

Piešķirto valsts budžeta līdzekļu izlietojums pa gadiem (EUR)

|  |  |  |  |  |  |
| --- | --- | --- | --- | --- | --- |
|  | **2013.gads** | **2014.gads** | **2015.gads** | **2016.gads** | **Kopā** |
| „Expo Milano 2015” projekta realizēšanai piešķirtie valsts budžeta līdzekļi | 284 574 | 1 333 231 | 3 941 355 | 165 907 | 5 725 067 |
| „Expo Milano 2015” projekta realizēšanai izmaksātie valsts budžeta līdzekļi | 265 697 | 1 017 231 | 49 749 | - | 1 332 677 |
| Līdzekļu apropriācijas pārdale (Izglītības un zinātnes ministrija) | - | - | 1 343 920 | - | 1 343 920 |
| Līdzekļu apropriācijas pārdale (rezerves programma) | - | - | 1 500 000\*\*\* | - | 1 500 000\*\*\* |
| Atlikums uz 24.07.2015. | -  (18 877\*) | -  (316 000\*) | 1 047 686 \*\* | 165 907 | 1 213 593\*\* |

*\* slēgtais budžeta asignējums, kuru vairs neietver Ministrijas budžeta programmā 28.00.00 “Ārējās ekonomiskās politikas ieviešana"*

*\*\* neņemot vērā no AS “SEB banka” saņemtos līguma izpildes nodrošinājuma maksājumus 334 917,42 EUR apmērā*

*\*\*\* atbilstoši sagatavots pieteikums ir iesniegts Finanšu ministrijā 23.07.2015.*

Papildus, Ekonomikas ministrija ir guvusi līguma izpildes nodrošinājuma maksājumus no AS “SEB banka” 334 917,42 EUR apmērā.

Jāņem vērā, ka no 2016.gada un daļēji 2015.gada piešķirtā finansējuma, iespējams, būs nepieciešami līdzekļi paviljona pamatu nojaukšanai un teritorijas sakārtošanai atbilstoši Organizatora piestādītajai tāmei (sk. šā ziņojuma 1.3.punktu). Turklāt valsts budžeta atlikums var mainīties pēc Ekonomikas ministrijas un KS „Expo 2015” uzņemto saistību pilnīgas izpildes (t.sk. Ekonomikas ministrijas pieaicināto ekspertu sniegto pakalpojumu izmaksu segšanas, risinot strīdu tiesas ceļā).

# 

# 2. „Expo Milano 2015” projekta ietvaros radīto jaundarbu statuss

Ar KS „Expo 2015” noslēgto līgumu ietvaros bija paredzēts radīt materiālās un nemateriālās vērtības, t.sk., jaundarbus, kuri saskaņā ar līguma nosacījumiem (Producēšanas līguma 1.5.punkts) paliktu Ekonomikas ministrijas īpašumā. Materiālās un nemateriālās vērtības bija plānots radīt ar mērķi nodrošināt Latvijas dalību starptautiskajā izstādē „Expo Milano 2015”, kur Latvijas devīze bija „*Latvia Nature Inside*”, līdz ar to vēstījums, ko pauž radītās vērtības, iespējams, būtu izmantojams arī ārpus izstādes pasākumiem.

Iepriekš minētajā Ekonomikas ministrijas Iekšējā audita nodaļās veiktā pārbaudē (inventarizācijā), pamatojoties uz Kultūras ministrijas eksperta slēdzienu, tika konstatēts nepietiekams dokumentu apjoms saistībā ar jaundarbu izveidi un to statusu. Saskaņā ar Inventarizācijas komisijas sagatavoto ziņojumu tika konstatēts, ka saskaņā ar KS „Expo 2015” 2015.gada 23.februāra materiālo un nemateriālo vērtību uzskaitījumu Ekonomikas ministrijai ir nodoti jaundarbi, tomēr no minētā uzskaitījuma nav iespējams pārliecināties, kas tieši veido nodevumu - jaundarbu, kas ir šī jaundarba autori un kādas tiesības uz šiem autordarbiem iegūst Ekonomikas ministrija kā pasūtītājs.

Ņemot vērā to, ka KS “Expo 2015” nav sniegusi Ekonomikas ministrijas pieprasīto informāciju par faktiski veiktajiem darbiem, no līdz šim Ekonomikas ministrijas rīcībā esošās informācijas nevar gūt pārliecību par autortiesību statusu, līdz ar to arī par Ekonomikas ministrijas īpašumtiesībām uz jaundarbiem.

Vienlaikus Ekonomikas ministrijai nav nodoti jaundarbi tādā stāvoklī un komplektācijā, lai tos būtu iespējams nodot kādam lietošanai vai arī izmantot. Atsevišķi jaundarbi vai to fragmenti, kuri, iespējams, ir radīti, atrodas pie autoriem, nevis ir nodoti Ekonomikas ministrijai.

# 3. Par dienesta pārbaudes rezultātiem

Saskaņā ar Ministru kabineta 2015.gada 27.janvāra sēdes protokollēmuma Nr.5 73.§. 7. punktu, Ekonomikas ministrija veica dienesta pārbaudi, t.sk., lai noskaidrotu izstādes neveiksmīgās īstenošanas cēloņus. Dienesta pārbaudes rezultātā tika secināts, ka, ievērojot dienesta pārbaudē konstatētos pārkāpumus, ir pietiekams pamats ierosināt disciplinārlietas (par pienākumu nepamatotu nepildīšanu un pienākumu nekvalitatīvu pildīšanu, kā rezultātā valsts budžetam nodarīts būtisks mantisks zaudējums un valsts interesēm būtisks kaitējums). Ņemot vērā dienesta pārbaudes rezultātus, 2015.gada 23.februārī tika izveidota disciplinārlietas izmeklēšanas komisija un ierosinātas disciplinārlietas pret Ekonomikas ministrijas amatpersonām.

Dienesta ziņojumā par amatpersonu rīcības izvērtējumu saistībā ar izstādes „EXPO Milano 2015” organizāciju (2015.gada 20.februārī) komisija ir secinājusi, ka, ievērojot dienesta pārbaudē konstatētos pārkāpumus, ir pietiekams pamats ierosināt disciplinārlietas (par pienākumu nepamatotu nepildīšanu un pienākumu nekvalitatīvu pildīšanu, kā rezultātā valsts budžetam nodarīts būtisks mantisks zaudējums un valsts interesēm būtisks kaitējums) pret septiņiem Ekonomikas ministrijas darbiniekiem. Disciplinārlietas ierosināšana pret amatpersonām, ar kurām ir izbeigtas civildienesta attiecības (divi Ekonomikas ministrijas darbinieki), pamatojoties uz Valsts civildienesta ierēdņu disciplināratbildības likuma 19.panta pirmās daļas 1.punkta „a” apakšpunktam, nav tiesiski iespējama. Vēl ar diviem ekonomikas ministrijas darbiniekiem civildienesta un darba tiesiskās attiecības tika izbeigtas disciplinārlietas izmeklēšanas laikā.

Disciplinārlietas izmeklēšanas rezultātā diviem Ekonomikas ministrijas darbiniekiem tika piemērots sods, atbrīvojot no amata, vienam darbiniekam – pazemināšana amatā uz vienu gadu un pret vienu darbinieku ierosinātā disciplinārlieta tika izbeigta, izsakot aizrādījumu. Par disciplinārlietas izmeklēšanas rezultātiem informētas tiesībsargājošās iestādes.

Vienlaikus Ģenerālprokuratūras Personu un valsts tiesību aizsardzības departamenta prokurors pēc Ekonomikas ministrijas dienesta pārbaudes materiālu „Par amatpersonu rīcības izvērtējumu saistībā ar izstādes „Expo Milano 2015” organizāciju” izvērtēšanas 16.aprīlī sāka kriminālprocesu. Kriminālprocess sākts par valsts amatpersonu izdarītām tīšām darbībām, ļaunprātīgi izmantojot dienesta stāvokli, ja šīs darbības izraisījušas smagas sekas, iztērējot valsts finanšu līdzekļus 1 173 312 EUR apmērā un nepiedaloties izstādē “Expo Milano 2015”. Kriminālprocess nosūtīts Valsts policijas Rīgas reģiona pārvaldei tālākai procesa virzīšanai.

# 4. Turpmākā rīcība

Ekonomikas ministrija turpmāk:

* 1. precizēs ar Organizatoru Latvijas saistības attiecībā uz paviljona būvniecībai piešķirtā zemes gabala atgriešanu sākotnējā stāvoklī un, ja nepieciešams, veiks saistību izpildi atbilstoši līgumam par dalību izstādē “Expo Milano 2015”;
  2. sadarbībā ar pieaicināto ekspertu turpinās strīda par saistību izpildi vešanu tiesā, iespēju robežās nodrošinot izmaksājamo summu samazināšanu.

Ekonomikas ministre D.Reizniece-Ozola

Vīza:

Valsts sekretārs R.Beinarovičs

27.07.2015 09:25

2502  
Miķelis Zondaks, 67 013 023

[Mikelis.Zondaks@em.gov.lv](mailto:Mikelis.Zondaks@em.gov.lv)

1. Atbilstoši 2015.gada 7.jūlija Ministru kabineta sēdes protokola Nr.32 24.§ no Latvijas dalībai izstādē "World Expo 2015" atvēlētajiem līdzekļiem 1,34 miljoni eiro tika pārdalīti Izglītības un zinātnes ministrijai. [↑](#footnote-ref-1)
2. Saskaņā ar Valsts ieņēmumu dienesta uzziņu Nr.8.11-20/13355 projektēšanas līguma priekšmetam pievienotās vērtības nodoklis netiek piemērots. [↑](#footnote-ref-2)